
ВЪПРОСИ И ОТГОВОРИ ПО ПРОЦЕДУРА 
№ BG161PO003-1.1.05 „Разработване на иновации от стартиращи предприятия"
ОТГОВОРИ, ПУБЛИКУВАНИ НА 14.01.2011 г.

ВЪПРОС № 1) 
Уважаеми г-не/ г-жо, 
Има ли основание за отхвърляне на проектно предложение, което е подадено по схема 2007BG161PO003/1.1.1-01/2007: „Подкрепа за създаване и развитие на стартиращи иновативни предприятия” през м. май 2010 г., aко същото предложение бъде подадено отново по схема BG161PO003-1.1.05 „Разработване на иновации от стартиращи предприятия”, преди да е получило отговор за одобрение или отказ?
С Уважение, 
Н. Иванова
10.01.2011 г. (дата на постъпване на въпроса)

ОТГОВОР № 1)

Няма пречка проектно предложение подадено по процедура 2007BG161PO003/1.1.1-01/2007: „Подкрепа за създаване и развитие на стартиращи иновативни предприятия” да бъде подадено и по BG161PO003-1.1.05 „Разработване на иновации от стартиращи предприятия”. Следва да имате предвид обаче текста в т. „2.2. Допустимост на проектите/дейностите” на стр. 21 от насоките за кандидатстване по процедурата:

„ВАЖНО: Кандидатите нямат право да подават проектни предложения по процедурата за вече реализирани дейности или такива, в процес на изпълнение - финансирани от други източници с публичен характер.” 

На практика това означава, че в случай, че проектът бъде одобрен по едната от двете процедури, не можете да сключите договор за безвъзмездна помощ по другата, ако проектът бъде одобрен и по нея.

ВЪПРОС № 2) 
Въпрос към Процедура BG161PO003-1.1.05 „Разработване на иновации от стартиращи предприятия”:

В случай, когато експертният персонал, който ще бъде ангажиран с изпълнението на проекта, не е нает към момента на кандидатсване, но ще бъде нает в хода на изпълнение на проекта, може ли документацията, доказваща квалификация и професионален опит на съответния експертен персонал, да се приложи и опише във формуляра за предварителен подбор. Благодаря предварително.
А.В., 

10.01.2011 г. (дата на постъпване на въпроса)

ОТГОВОР № 2)

Не. В случаите когато експертния персонал, който ще бъде ангажиран с изпълнението на проекта, не е нает към момента на кандидатсване, но ще бъде нает в хода на изпълнение на проекта, не следва да се прилага документация, доказваща квалификация и професионален опит на съответния експертен персонал. Моля вижте Раздел I, т. 3 от Формулярите за кандидатстване, където е записано: „По отношение на експертния персонал, моля представете информация само за лицата, които са наети в предприятието към момента на кандидатстване, в случай че има такива - добавете допълнителни редове, ако е необходимо.”

ВЪПРОС № 3) 
Уважаеми Г-не / Г-жо, 
Във връзка с откритата процедура за набиране на проектни предложения BG161PO003-1.1.05 „Разработване на иновации от стартиращи предприятия” ми е необходима информация относно допустимите КИД на кандидатстващите предприятия. 
Благодаря за отделеното време, 
С уважение, 
Л.Александрова
11.01.2011 г. (дата на постъпване на въпроса)
ОТГОВОР № 3)

Уважаема г-жо Александрова, 
В точки „2.1.3. Общи критерии за недопустимост на кандидатите”, „2.1.4. Специфични критерии за недопустимост” BG161PO003-1.1.05 „Разработване на иновации от стартиращи предприятия” са посочени недопустимите кандидати по процедурата, вкл. и недопустими за подпомагане сектори по КИД 2008. Предприятия от икономическите сектори, които не са посочените тези точки от насоките за кандидатстване са допустими за кандидатстване по процедурата. 
ВЪПРОС № 4) 
Здравейте,

Имам няколко въпроса по Оперативна програма "Конкурентоспособност", Процедура „Разработване на иновации от стартиращи предприятия”.
1. Със съпругата ми сме съдружници и притежаваме по 50% в ООД което се занимава с софтуерни разработки. И двамата се самоосигуряваме в това дружество. Аз съм съдружник в друго ООД което е създадено с цел разработване на иновативни софтуерни продукти с което смятам да кандидатствам за финансиране по BG161PO003-1.1.05 „Разработване на иновации от стартиращи предприятия”. Съпругата ми притежава необходимата квалификация за една от необходимите ми длъжности и искам да знам съществуват ли някакви пречки да я назнача на 8 часов трудов договор при изпълнението на проекта? Аз лично не виждам конфликт на интереси спрямо ПМС 55 и Допълнителните разпоредби на Търговския закон. Моля да ми отговорите дали съществува такъв конфликт?

2. В Формуляра за предварителен подбор в глава ІІ. Описание на проекта има т.4 Посочете размера и интензитета на безвъзмездната финансова помощ по проекта където кандидата трябва да попълни Общия размер на допустимите разходи и Размера на исканата безвъзмездна помощ. Какво ще стане, ако подадем този формуляр и посочим като общи допустими разходи по проекта примерно 235 000 лв., а след това при поканата за представяне на цялостното проектно предложение представим като размер на безвъзмездната помощ 260 000 лв? Въпроса ни е продиктуван от възможността, че по време на периода от 60 дни за разработването на детайли в бюджета и другите документи в цялостното проектното предложение може да настъпят промени, които да доведат до повишаване размера на допустимите разходи.

3. В глава ІІІ Описание на кандидата, т. 3.1 е предвидено да бъдат посочени данни за наетия персонал в предприятието към момента на кандидатстване. Ако към момента на кандидатстване в дружеството няма наети персонал, това значи ли това, че извършването на техническа и финансова оценка на Формулярите за предварителен подбор на проектни предложения по критерия „Иновативен капацитет на кандидата” нашият проект ще получи 0 (нула) точки? Трябва ли кандидата да има задължително нает персонал за да попълни т.3.1.?

4. В нашия случай съдружниците в дружеството са носители на иновационната идея, но те към момента на кандидатстване не са наети на трудово-правоотношение с дружеството. Възможно ли е без да са наети да впишем данните им в т.3.1. в Формуляра за предварителен подбор или към момента на кандидатстване те трябва да бъдат наети на трудово-правоотношение в дружеството кандидат? 

Поздрави,
Георги Мутавджийски
13.01.2011 г. (дата на постъпване на въпроса)

ОТГОВОР № 4)

4.1. В случай на назначаване на трудов договор в предприятието – кандидат (бенефициент) не би следвало поставеният от Вас казус да се счита за конфликт на интереси.
4.2. Възможно е необходимите средства посочени във Формуляра за предварителен подбор и тези посочени в бюджета на пълното проектно предложение да се различават. Имайте предвид, че посочения размер на разходите се оценява по целесъобразност и следва да бъде надлежно обоснован. Все пак в процеса на предварителен подбор тежестта на оценката пада върху иновативния капацитет на кандидата и качеството на предлаганата за разработване иновация и не в такава степен върху необходимите за това финансови средства, което се оценява обстойно, вкл. с приложени оферти и т.н.
4.3. Не е задължително предприятието – кандидат по процедурата да има назначен персонал към момента на кандидатстване. В раздел I Описание на кандидата ,т . 3.1. се изисква да бъде представена информация не само са експертния персонал, но и по отношение на ръководния персонал на предприятието - кандидат, като се включи информация за квалификация и професионален опит, включително в научната сфера, към която се отнася предложената за разработване по проекта иновация. На базата на представената информация и приложените към пакета документи критерии за оценка (Приложения Ж и З) към настоящата процедура ще оцени подобаващо и адекватно иновационния капацитет на кандидата.

4.4.  В случай, че съдружник в предприятието – кандидат притежава иновативен потенциал и ще изпълнява определени функции и дейности по проекта, то това следва да бъде описано във Формулярите за кандидатстване, като бъдат приложени релевантни доказателства за това.







